b"\n_START_ARTICLE_\nDesertitzaci\xc3\xb3\n_START_PARAGRAPH_\nLa desertitzaci\xc3\xb3 \xc3\xa9s el proc\xc3\xa9s natural de formaci\xc3\xb3 de deserts; no s'ha de confondre amb desertificaci\xc3\xb3, que \xc3\xa9s el proc\xc3\xa9s de formaci\xc3\xb3 de deserts indu\xc3\xaft per l'\xc3\xa9sser hum\xc3\xa0. La desertitzaci\xc3\xb3 \xc3\xa9s, doncs, el proc\xc3\xa9s evolutiu natural d'una regi\xc3\xb3 cap a unes condicions morfol\xc3\xb2giques, clim\xc3\xa0tiques i mediambientals que es coneixen amb el nom de desert per la seva aridesa._NEWLINE_Els factors que causen la desertitzaci\xc3\xb3 s\xc3\xb3n diversos; factors astron\xc3\xb2mics (com els del cicle de Milankovic), geomorfol\xc3\xb2gics (orog\xc3\xa8nia, distribuci\xc3\xb3 de les masses continentals) i din\xc3\xa0mics (relacionats amb l'activitat geol\xc3\xb2gica i biol\xc3\xb2gica de la Terra). La desertitzaci\xc3\xb3 \xc3\xa9s un fenomen que es produeix sense la intervenci\xc3\xb3 humana, a difer\xc3\xa8ncia de la desertificaci\xc3\xb3._NEWLINE_Un dels exemples relativament m\xc3\xa9s recents de desertitzaci\xc3\xb3 \xc3\xa9s el desert de la S\xc3\xa0hara; fa uns milers d'anys era una sabana amb la seva variada flora i on hi vivien grans animals com hipop\xc3\xb2tams, elefants, etc. En les pintures rupestres de Tassili n'Ajjer, es veuen aquests animals i els seus ca\xc3\xa7adors. L'aridificaci\xc3\xb3 natural del seu clima va transformar la zona en el desert extrem actual._NEWLINE_Es tracta d'un proc\xc3\xa9s de degradaci\xc3\xb3 ecol\xc3\xb2gica en el qual el s\xc3\xb2l f\xc3\xa8rtil i productiu perd totalment o parcial el potencial de producci\xc3\xb3. Aix\xc3\xb2 s'esdev\xc3\xa9 com a resultat de la destrucci\xc3\xb3 de la seva vegetaci\xc3\xb3, de l'erosi\xc3\xb3 del s\xc3\xb2l i la manca o escassetat d'aigua; freq\xc3\xbcentment, l'\xc3\xa9sser hum\xc3\xa0 afavoreix i incrementa aquest proc\xc3\xa9s com a conseq\xc3\xbc\xc3\xa8ncia d'activitats com el cultiu no sostenible i el pasturatge excessiu i/o la desforestaci\xc3\xb3 i, aix\xc3\xad, passa a considerar-se un proc\xc3\xa9s de desertificaci\xc3\xb3 afegit a la desertitzaci\xc3\xb3 natural._NEWLINE_Segons dades del Programa de les Nacions Unides per al medi ambient (PNUMA), el 35% de la superf\xc3\xadcie dels continents pot considerar-se com a zones des\xc3\xa8rtiques."